b'\n_START_ARTICLE_\nTarptautinis Teisingumo Teismas\n_START_PARAGRAPH_\nTarptautinis Teisingumo Teismas (TTT)\xc2\xa0\xe2\x80\x93 viena i\xc5\xa1 \xc5\xa1e\xc5\xa1i\xc5\xb3 pagrindini\xc5\xb3 Jungtini\xc5\xb3 Taut\xc5\xb3 organizacijos institucij\xc5\xb3. B\xc5\xabstin\xc4\x97\xc2\xa0\xe2\x80\x93 Haga (Nyderlandai). Pamatiniai dokumentai\xc2\xa0\xe2\x80\x93 JT Chartija (XIV skyrius, 92-97 straipsniai) ir Tarptautinio Teisingumo Teismo Statutas. Teismo proceso \xc5\xa1alys\xc2\xa0\xe2\x80\x93 tik valstyb\xc4\x97s, tarptautin\xc4\x97s organizacijos ir kiti tarptautin\xc4\x97s teis\xc4\x97s subjektai._NEWLINE_Visos JT nar\xc4\x97s ipso facto yra Tarptautinio Teisingumo Teismo Statuto \xc5\xa1alys. Valstyb\xc4\x97, kuri n\xc4\x97ra JT nar\xc4\x97, gali b\xc5\xabti TTT Statuto \xc5\xa1alis pagal s\xc4\x85lygas, kurias kiekvienu atskiru atveju nustato Jungtini\xc5\xb3 Taut\xc5\xb3 Generalin\xc4\x97 Asambl\xc4\x97ja, remdamasi Saugumo Tarybos rekomendacija._NEWLINE_Kiekviena JT nar\xc4\x97 \xc4\xafsipareigoja vykdyti teismo sprendim\xc4\x85 kiekvienoje byloje, kurios \xc5\xa1alis ji yra. Jeigu kuri nors bylos \xc5\xa1alis nevykdo Teismo sprendimu jai nustatyto \xc4\xafsipareigojimo, kita \xc5\xa1alis gali kreiptis \xc4\xaf Saugumo Taryb\xc4\x85, kuri prireikus gali pateikti rekomendacijas arba imtis sprendimui vykdyti reikaling\xc5\xb3 priemoni\xc5\xb3._NEWLINE_Generalin\xc4\x97 Asambl\xc4\x97ja ar Saugumo Taryba gali pra\xc5\xa1yti Tarptautin\xc4\xaf Teism\xc4\x85 pateikti konsultacin\xc4\x99 i\xc5\xa1vad\xc4\x85 bet kokiu teis\xc4\x97s klausimu. Kitos JT institucijos ir specializuotosios agent\xc5\xabros, kurioms Generalin\xc4\x97 Asambl\xc4\x97ja gali bet kuriuo metu duoti leidim\xc4\x85, taip pat gali pra\xc5\xa1yti Teism\xc4\x85 pateikti konsultacin\xc4\x99 i\xc5\xa1vad\xc4\x85 j\xc5\xb3 veikloje i\xc5\xa1kylan\xc4\x8diais teis\xc4\x97s klausimais.'